title: Sklep Sveta (EU) 2020/721 z dne 19. maja 2020 o stališču, ki se v imenu Evropske unije zastopa na 75. zasedanju Odbora za varstvo morskega okolja in 102. zasedanju Odbora za pomorsko varnost Mednarodne pomorske organizacije v zvezi s sprejetjem sprememb pravil 2, 14 in 18 ter dodatkov I in VI k Prilogi VI k Mednarodni konvenciji o preprečevanju onesnaževanja morja z ladij, delov A-1, B, B-1, B-2 do B-4 poglavja II-1 Mednarodne konvencije o varstvu človeškega življenja na morju, delov A-1 in B-1 Mednarodnega kodeksa za varnost ladij, ki uporabljajo pline ali druga goriva z nizkim vnetiščem, in resolucije A.658(16) o uporabi in namestitvi retro-odsevnih materialov v reševalni opremi

text:
                  2.6.2020

                  SL

                  Uradni list Evropske unije

                  L 171/1

         SKLEP SVETA (EU) 2020/721
         z dne 19. maja 2020
         o stališču, ki se v imenu Evropske unije zastopa na 75. zasedanju Odbora za varstvo morskega okolja in 102. zasedanju Odbora za pomorsko varnost Mednarodne pomorske organizacije v zvezi s sprejetjem sprememb pravil 2, 14 in 18 ter dodatkov I in VI k Prilogi VI k Mednarodni konvenciji o preprečevanju onesnaževanja morja z ladij, delov A-1, B, B-1, B-2 do B-4 poglavja II-1 Mednarodne konvencije o varstvu človeškega življenja na morju, delov A-1 in B-1 Mednarodnega kodeksa za varnost ladij, ki uporabljajo pline ali druga goriva z nizkim vnetiščem, in resolucije A.658(16) o uporabi in namestitvi retro-odsevnih materialov v reševalni opremi
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Ukrepanje Unije v sektorju pomorskega prometa bi moralo biti namenjeno varstvu morskega okolja in zdravja ljudi ter izboljšanju pomorske varnosti.

                     (2)

                     Odbor za varstvo morskega okolja Mednarodne pomorske organizacije (IMO) naj bi na 75. zasedanju (v nadaljnjem besedilu: MEPC 75) sprejel spremembe pravil 2, 14 in 18 ter dodatkov I in VI k Prilogi VI k Mednarodni konvenciji o preprečevanju onesnaževanja morja z ladij (v nadaljnjem besedilu: Priloga VI h konvenciji MARPOL), kot so določene v Prilogi k dokumentu IMO MEPC 75/3.

                     (3)

                     Odbor za pomorsko varnost IMO naj bi na svojem 102. zasedanju (v nadaljnjem besedilu: MSC 102) sprejel spremembe delov A-1, B, B-1, B-2 do B-4 poglavja II-1 Mednarodne konvencije o varstvu človeškega življenja na morju (v nadaljnjem besedilu: poglavje II-1 konvencije SOLAS), kot so določene v Prilogi 1 k dokumentu IMO MSC 102/3, spremembe delov A-1 in B-1 Mednarodnega kodeksa za varnost ladij, ki uporabljajo pline ali druga goriva z nizkim vnetiščem (v nadaljnjem besedilu: kodeks IGF), kot so določene v Prilogi 2 k dokumentu IMO MSC 102/3, in spremembe resolucije A.658(16) o uporabi in namestitvi retro-odsevnih materialov v reševalni opremi (v nadaljnjem besedilu: resolucija A.658(16)).

                     (4)

                     Ustrezno je določiti stališče, ki se v imenu Unije zastopa na MEPC 75, saj lahko spremembe pravil 2, 14 in 18 ter dodatkov I in VI k Prilogi VI h konvenciji MARPOL odločilno vplivajo na vsebino prava Unije, in sicer Direktivo (EU) 2016/802 Evropskega parlamenta in Sveta (1) ter Izvedbeni sklep Komisije (EU) 2015/253 (2).

                     (5)

                     Ustrezno je določiti stališče, ki se v imenu Unije zastopa na MSC 102, saj lahko spremembe delov A-1, B, B-1, B-2 do B-4 poglavja II-1 konvencije SOLAS, delov A-1 in B-1 kodeksa IGF in resolucije A.658(16) odločilno vplivajo na vsebino prava Unije, in sicer direktivi 2009/45/ES (3) in 2014/90/EU (4) Evropskega parlamenta in Sveta ter Izvedbeno uredbo Komisije (EU) 2019/1397 (5).

                     (6)

                     S spremembami pravil 2, 14 in 18 ter dodatkov I in VI k Prilogi VI h konvenciji MARPOL bi se zagotovilo dosledno izvajanje 0,50-odstotne mejne vrednosti za žveplo v gorivih za plovila, določene v pravilu 14. Unija bi morala zato podpreti navedene spremembe, da bi se dosegle predvidene koristi za zdravje in okolje zaradi zmanjšanja emisij žveplovega dioksida zaradi zgorevanja na ladjah.

                     (7)

                     S spremembami dela A-1 poglavja II-1 konvencije SOLAS bi se zagotovil varnejši privez plovil. Unija bi morala zato podpreti navedene spremembe, saj zagotavljajo celovito nadgradnjo sedanjih ureditev za privez.

                     (8)

                     S spremembami delov B, B-1 in B-2 do B-4 poglavja II-1 konvencije SOLAS bi se zagotovila usklajenost določb o nepropustnosti plovil. Unija bi morala zato podpreti te spremembe, ker se z njimi uvaja usklajenost določb o nepropustnosti v celotnem delu B, vključno s ključnim vprašanjem izračunov stabilnosti ladje v poškodovanem stanju.

                     (9)

                     S spremembami delov A-1 in B-1 kodeksa IGF bi se zagotovile izboljšave v zvezi z zadrževanjem goriva, požarno varnostjo in nateznimi preskusi za varjenje kovinskih materialov ter neporušnimi preskusi za sistem za zadrževanje goriva na podlagi izkušenj, pridobljenih z uporabo kodeksa IGF. Unija bi morala zato podpreti navedene spremembe, saj zagotavljajo večjo jasnost glede prostorov, ki jih je treba opremiti z ustreznim tlačnim varnostnim sistemom, in dodatne varnostne ukrepe v prostorih za pripravo goriva.

                     (10)

                     S spremembami resolucije A.658(16) bi se črtali besedi „karbonski oblok“ in bi se nadomestili s posodobljenimi ureditvami testiranja za retro-odsevne materiale v reševalni opremi. Unija bi morala zato navedene spremembe podpreti, ker omogočajo uporabo najsodobnejše tehnologije.

                     (11)

                     Unija ni niti članica IMO niti pogodbenica Mednarodne konvencije o preprečevanju onesnaževanja morja z ladij, Mednarodne konvencije o varstvu človeškega življenja na morju in kodeksa IGF. Svet bi moral zato pooblastiti države članice, da izrazijo stališče Unije.

                     (12)

                     Področje uporabe tega sklepa bi moralo biti omejeno na vsebino predlaganih sprememb, kolikor lahko navedene spremembe vplivajo na skupna pravila Unije in spadajo v izključno pristojnost Unije. Ta sklep ne bi smel vplivati na delitev pristojnosti med Unijo in državami članicami –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na 75. zasedanju Odbora za varstvo morskega okolja IMO, je podpreti sprejetje sprememb pravil 2, 14 in 18 ter dodatkov I in VI k Prilogi VI k Mednarodni konvenciji o preprečevanju onesnaževanja morja z ladij, kot so določene v Prilogi k dokumentu IMO MEPC 75/3. To stališče zajema zadevne spremembe, kolikor navedene spremembe spadajo v izključno pristojnost Unije in lahko vplivajo na skupna pravila Unije.

            Člen 2

               1.   Stališče, ki se v imenu Unije zastopa na 102. zasedanju Odbora za pomorsko varnost IMO, je podpreti sprejetje sprememb:

                           (a)

                           delov A-1, B, B-1, B-2 do B-4 poglavja II-1 Mednarodne konvencije o varstvu človeškega življenja na morju, določenih v Prilogi 1 k dokumentu IMO MSC 102/3;

                           (b)

                           delov A-1 in B-1 Mednarodnega kodeksa za varnost ladij, ki uporabljajo pline ali druga goriva z nizkim vnetiščem, določenih v Prilogi 2 k dokumentu IMO MSC 102/3;

                           (c)

                           Resolucije A.658(16) o uporabi in namestitvi retro-odsevnih materialov v reševalni opremi.

               2.   Stališče iz odstavka 1 zajema zadevne spremembe, kolikor navedene spremembe spadajo v izključno pristojnost Unije in lahko vplivajo na skupna pravila Unije.

            Člen 3

               1.   Stališči iz členov 1 in 2, ki se zastopata v imenu Unije, izrazijo države članice, ki so vse članice IMO, pri čemer delujejo skupaj v interesu Unije.

               2.   Manjše spremembe stališč iz členov 1 in 2 se lahko dogovorijo brez dodatnega sklepa Sveta.

            Člen 4
            Države članice so pooblaščene, da izrazijo privolitev, da jih v interesu Unije zavezujejo spremembe iz členov 1 in 2, kolikor navedene spremembe spadajo v izključno pristojnost Unije.

            Člen 5
            Ta sklep začne veljati na dan sprejetja.

            V Bruslju, 19. maja 2020

                  Za Svet

                  Predsednik

               G. GRLIĆ RADMAN

            (1)  Direktiva (EU) 2016/802 Evropskega parlamenta in Sveta z dne 11. maja 2016 glede zmanjšanja vsebnosti žvepla v nekaterih vrstah tekočega goriva (UL L 132, 21.5.2016, str. 58).

            (2)  Izvedbeni sklep Komisije (EU) 2015/253 z dne 16. februarja 2015 o določitvi pravil glede vzorčenja in poročanja iz Direktive Sveta 1999/32/ES v zvezi z deležem žvepla v gorivih za plovila (UL L 41, 17.2.2015, str. 55).

            (3)  Direktiva 2009/45/ES Evropskega parlamenta in Sveta z dne 6. maja 2009 o varnostnih predpisih in standardih za potniške ladje (UL L 163, 25.6.2009, str. 1).

            (4)  Direktiva 2014/90/EU Evropskega parlamenta in Sveta z dne 23. julija 2014 o pomorski opremi in razveljavitvi Direktive Sveta 96/98/ES (UL L 257, 28.8.2014, str. 146).

            (5)  Izvedbena uredba Komisije (EU) 2019/1397 z dne 6. avgusta 2019 o zahtevah glede zasnove, konstrukcije in delovanja ter o standardih preskušanja za pomorsko opremo in razveljavitvi Izvedbene uredbe (EU) 2018/773 (UL L 237, 13.9.2019, str. 1).


title: Sklep Sveta (EU) 2020/722 z dne 19. maja 2020 o stališču, ki se v imenu Unije zastopa v Odboru za pomorsko inšpekcijo Pariškega memoranduma o soglasju glede nadzora, ki ga opravlja inšpekcija za varnost plovbe, v obdobju 2020–2024

text:
                  2.6.2020

                  SL

                  Uradni list Evropske unije

                  L 171/4

         SKLEP SVETA (EU) 2020/722
         z dne 19. maja 2020
         o stališču, ki se v imenu Unije zastopa v Odboru za pomorsko inšpekcijo Pariškega memoranduma o soglasju glede nadzora, ki ga opravlja inšpekcija za varnost plovbe, v obdobju 2020–2024
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Pravno ureditev Unije na področju pomorske inšpekcije države pristanišča določa Direktiva 2009/16/ES Evropskega parlamenta in Sveta (1), ki je preoblikovala in okrepila prejšnjo zakonodajo Unije, ki je na tem področju veljala od leta 1995. Pravna ureditev Unije glede pomorske inšpekcije države pristanišča temelji na Pariškem memorandumu o soglasju glede nadzora, ki ga opravlja inšpekcija za varnost plovbe (v nadaljnjem besedilu: Pariški MoS), ki je bil podpisan 26. januarja 1982 v Parizu.

                     (2)

                     Kar zadeva države članice Unije, se z Direktivo 2009/16/ES nekateri postopki, instrumenti in dejavnosti v okviru Pariškega MoS dejansko prenesejo v področje uporabe prava Unije. Na podlagi navedene direktive postanejo nekatere odločitve, ki jih sprejme Odbor za pomorsko inšpekcijo iz oddelka 7 Pariškega MoS (PSCC), za države članice Unije zavezujoče.

                     (3)

                     PSCC se sestaja letno. Med posvetovanji o nekaterih vprašanjih sprejema tudi odločitve, ki imajo pravne učinke.

                     (4)

                     Na podlagi člena 218(9) Pogodbe o delovanju Evropske unije (PDEU) Svet na predlog Komisije s sklepom sprejme stališče, ki se v imenu Unije zastopa v organu, ustanovljenem s sporazumom, kadar ta organ sprejema akte s pravnim učinkom.

                     (5)

                     Zaradi notranjih pravil iz Pariškega MoS je stališče, ki se v skladu s členom 218(9) PDEU zastopa v imenu Unije, težko pravočasno določiti za vsako letno zasedanje PSCC. Zato je učinkovito, da se tako stališče, ki ga sestavljajo vodilna načela in usmeritve, skupaj z okvirom za njegovo vsakoletno podrobnejšo določitev, določi za več let. Poleg tega se večina tem, obravnavanih na letnih zasedanjih PSCC, nanaša na vprašanja pomorske inšpekcije države pristanišča, ki jih na splošno ureja en sam pravni akt Unije, in sicer Direktiva 2009/16/ES. V konkretnih okoliščinah, ki se uporabljajo za Pariški MoS, je tako mogoče določiti splošno stališče, ki se zastopa v imenu Unije, za več zasedanj PSCC.

                     (6)

                     Unija ni pogodbenica Pariškega MoS. Svet mora zato pooblastiti države članice, da nastopajo v skladu s stališčem, ki se zastopa v imenu Unije, in izrazijo svoje soglasje, da jih odločitve PSCC zavezujejo.

                     (7)

                     Tehnične razprave in sodelovanje s tretjimi državami pogodbenicami Pariškega MoS v PSCC so zelo pomembne pri zagotavljanju učinkovitosti in dobrega delovanja Pariškega MoS.

                     (8)

                     Ta sklep bi moral zajemati obdobje od 2020 do 2024 –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na letnih zasedanjih Odbora za pomorsko inšpekcijo (PSCC) Pariškega memoranduma o soglasju glede nadzora, ki ga opravlja inšpekcija za varnost plovbe (v nadaljnjem besedilu: Pariški MoS), v obdobju 2020–2024, kadar mora PSCC sprejemati odločitve s pravnim učinkom, je v skladu z vodilnimi načeli in usmeritvami o stališču, ki se zastopa v imenu Unije v PSCC (2).

            Člen 2
            Vsakoletna podrobnejša določitev stališča, ki se v imenu Unije zastopa na letnih zasedanjih PSCC Pariškega MoS, v obdobju 2020–2024, se določi v skladu s postopkovnimi pravili, ki urejajo vsakoletno podrobnejšo določitev stališča, ki se zastopa v imenu Unije v PSCC (3).

            Člen 3
            Države članice, ki jih zavezuje Pariški MoS, nastopajo v skladu s stališčem, ki se zastopa v imenu Unije, iz členov 1 in 2, pri čemer nastopajo skupaj v interesu Unije.

            Člen 4
            Ta sklep začne veljati na dan sprejetja.
            Veljati preneha 31. decembra 2024.

            V Bruslju, 19. maja 2020

                  Za Svet

                  Predsednik

               G. GRLIĆ RADMAN

            (1)  Direktiva 2009/16/ES Evropskega parlamenta in Sveta z dne 23. aprila 2009 o pomorski inšpekciji države pristanišča (UL L 131, 28.5.2009, str. 57).

            (2)  Glej dokument ST 7465/20, točka I, na http://register.consilium.europa.eu.

            (3)  Glej dokument ST 7465/20, točka II, na http://register.consilium.europa.


title: Sklep Sveta (EU) 2020/731 z dne 28. maja 2020 o imenovanju člana in nadomestnega člana Odbora regij na predlog Kraljevine Španije

text:
                  3.6.2020

                  SL

                  Uradni list Evropske unije

                  LI 172/3

         SKLEP SVETA (EU) 2020/731
         z dne 28. maja 2020
         o imenovanju člana in nadomestnega člana Odbora regij na predlog Kraljevine Španije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 305 Pogodbe,
         ob upoštevanju predloga španske vlade,
         ob upoštevanju naslednjega:

                     (1)

                     Svet je 10. decembra 2019, 20. januarja 2020, 3. februarja 2020 in 26. marca 2020 sprejel sklepe (EU) 2019/2157 (1), (EU) 2020/102 (2), (EU) 2020/144 (3) in (EU) 2020/511 (4) o imenovanju članov in nadomestnih članov Odbora regij za obdobje od 26. januarja 2020 do 25. januarja 2025.

                     (2)

                     Zaradi konca mandata Alfreda BOSCHA i PASCUALA se je sprostilo mesto člana Odbora regij.

                     (3)

                     Zaradi konca mandata Mireie BORRELL PORTA se je sprostilo mesto nadomestnega člana Odbora regij –

               SPREJEL NASLEDNJI SKLEP:

            Člen 1
            Za preostanek mandata, ki se izteče 25. januarja 2025, se v Odbor regij imenujeta:

                        (a)

                        za člana:

                                    —

                                    Bernat SOLÉ BARRIL, Member of a Regional Executive: Gobierno de la Generalitat de Cataluña;

                        (b)

                        za nadomestno članico:

                                    —

                                    Elisabet NEBREDA VILA, Representative of a regional body with political accountability to an elected Assembly: Parlamento de Cataluña.

            Člen 2
            Ta sklep začne veljati na dan sprejetja.

            V Bruslju, 28. maja 2020

                  Za Svet

                  Predsednik

               G. GRLIĆ RADMAN

            (1)  Sklep Sveta (EU) 2019/2157 z dne 10. decembra 2019 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 327, 17.12.2019, str. 78).

            (2)  Sklep Sveta (EU) 2020/102 z dne 20. januarja 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 20, 24.1.2020, str. 2).

            (3)  Sklep Sveta (EU) 2020/144 z dne 3. februarja 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 32, 4.2.2020, str. 16).

            (4)  Sklep Sveta (EU) 2020/511 z dne 26. marca 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 113, 8.4.2020, str. 18).


title: Sklep Sveta (EU) 2020/729 z dne 26. maja 2020 o sklenitvi Sporazuma o statusu med Evropsko unijo in Črno goro glede ukrepov, ki jih izvaja Evropska agencija za mejno in obalno stražo v Črni gori

text:
                  3.6.2020

                  SL

                  Uradni list Evropske unije

                  L 173/1

         SKLEP SVETA (EU) 2020/729
         z dne 26. maja 2020
         o sklenitvi Sporazuma o statusu med Evropsko unijo in Črno goro glede ukrepov, ki jih izvaja Evropska agencija za mejno in obalno stražo v Črni gori
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti točk (b) in (d) člena 77(2) ter točke (c) člena 79(2) v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2019/453 (2) je bil 7. oktobra 2019 podpisan Sporazum o statusu med Evropsko unijo in Črno goro glede ukrepov, ki jih izvaja Evropska agencija za mejno in obalno stražo v Črni gori (v nadaljnjem besedilu: Sporazum), s pridržkom njegove sklenitve.

                     (2)

                     Sporazum omogoča, da bi bile lahko evropske skupine mejne in obalne straže v skladu z operativnim načrtom hitro napotene na ozemlje Črne gore, da bi se odzvale na trenutno preusmerjanje migracijskih tokov proti obalni poti ter pomagale pri upravljanju zunanje meje in boju proti trgovanju z migranti brez urejenega statusa.

                     (3)

                     Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (3) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

                     (4)

                     V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja. Ker ta sklep nadgrajuje schengenski pravni red, se Danska v skladu s členom 4 navedenega protokola v šestih mesecih od dne, ko Svet sprejme ta sklep, odloči, ali ga bo prenesla v svoje nacionalno pravo.

                     (5)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum o statusu med Evropsko unijo in Črno goro glede ukrepov, ki jih izvaja Evropska agencija za mejno in obalno stražo v Črni gori se odobri v imenu Unije.
            Besedilo Sporazuma je priloženo temu sklepu.

            Člen 2
            Predsednik Sveta v imenu Unije poda uradno obvestilo iz člena 12(1) Sporazuma (4).

            Člen 3
            Ta sklep začne veljati na dan sprejetja.

            V Bruslju, 26. maja 2020

                  Za Svet

                  Predsednik

               G. GRLIĆ RADMAN

            (1)  Odobritev z dne 13. maja 2020 (še ni objavljena v Uradnem listu).

            (2)  Sklep Sveta (EU) 2019/453 z dne 19. marca 2019 o podpisu, v imenu Unije, Sporazuma o statusu med Evropsko unijo in Črno goro glede ukrepov, ki jih izvaja Evropska agencija za mejno in obalno stražo v Črni gori (UL L 79, 21.3.2019, str. 1).

            (3)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

            (4)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep Sveta (EU) 2020/742 z dne 29. maja 2020 o sklenitvi Sporazuma v obliki izmenjave pisem med Evropsko unijo in Islamsko republiko Mavretanijo o podaljšanju protokola o določitvi ribolovnih možnosti in finančnega prispevka iz Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju, ki preneha veljati 15. novembra 2019

text:
                  5.6.2020

                  SL

                  Uradni list Evropske unije

                  L 177/56

         SKLEP SVETA (EU) 2020/742
         z dne 29. maja 2020
         o sklenitvi Sporazuma v obliki izmenjave pisem med Evropsko unijo in Islamsko republiko Mavretanijo o podaljšanju protokola o določitvi ribolovnih možnosti in finančnega prispevka iz Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju, ki preneha veljati 15. novembra 2019
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2019/1918 (2) je bil Sporazum v obliki izmenjave pisem med Evropsko unijo in Islamsko republiko Mavretanijo o podaljšanju protokola o določitvi ribolovnih možnosti in finančnega prispevka iz Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju, ki preneha veljati 15. novembra 2019 (v nadaljnjem besedilu: Sporazum v obliki izmenjave pisem), podpisan 13. novembra 2019.

                     (2)

                     Cilj Sporazuma v obliki izmenjave pisem je Evropski uniji in Islamski republiki Mavretaniji omogočiti nadaljnje sodelovanje pri spodbujanju trajnostne ribiške politike in odgovornega izkoriščanja ribolovnih virov v mavretanskih vodah ter plovilom Unije omogočiti izvajanje ribolovnih dejavnosti v teh vodah.

                     (3)

                     Sporazum v obliki izmenjave pisem bi bilo treba odobriti –

               SPREJEL NASLEDNJI SKLEP:

            Člen 1
            Sporazum v obliki izmenjave pisem med Evropsko unijo in Islamsko republiko Mavretanijo o podaljšanju protokola o določitvi ribolovnih možnosti in finančnega prispevka iz Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju, ki preneha veljati 15. novembra 2019, se odobri v imenu Unije.

            Člen 2
            Predsednik Sveta v imenu Unije posreduje uradno obvestilo iz točke 6 Sporazuma v obliki izmenjave pisem (3).

            Člen 3
            Ta sklep začne veljati na dan sprejetja.

            V Bruslju, 29. maja 2020

                  Za Svet

                  Predsednica

               A. METELKO-ZGOMBIĆ

            (1)  Odobritev z dne 13. maja 2020 (še ni objavljeno v Uradnem listu).

            (2)  Sklep Sveta (EU) 2019/1918 z dne 8. novembra 2019 o podpisu v imenu Evropske unije in začasni uporabi Sporazuma v obliki izmenjave pisem med Evropsko unijo in Islamsko republiko Mavretanijo o podaljšanju protokola o določitvi ribolovnih možnosti in finančnega prispevka iz Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju, ki preneha veljati 15. novembra 2019 (UL L 297 I, 18.11.2019, str. 1).

            (3)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma v obliki izmenjave pisem.


Odločba Komisije z dne 26/05/2020 o razglasitvi združljivosti koncentracije s skupnim trgom (Zadeva št. COMP/M.9814 - FIRMENICH / LES DÉRIVÉS RÉSINIQUES ET TERPÉNIQUES) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 29/05/2020 o razglasitvi združljivosti koncentracije s skupnim trgom (Zadeva št. COMP/M.9801 - ALLIANZ / OMERS INFRASTRUCTURE / T&R JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2020/752 z dne 27. maja 2020 o sklenitvi Sporazuma med Evropsko unijo in Republiko Belorusijo o poenostavitvi izdajanja vizumov

text:
                  9.6.2020

                  SL

                  Uradni list Evropske unije

                  L 180/1

         SKLEP SVETA (EU) 2020/752
         z dne 27. maja 2020
         o sklenitvi Sporazuma med Evropsko unijo in Republiko Belorusijo o poenostavitvi izdajanja vizumov
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti točke (a) člena 77(2) v povezavi s točko (a) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2019/1915 (2) je bil dne 8. januarja 2020 podpisan Sporazum med Evropsko unijo in Republiko Belorusijo o poenostavitvi izdajanja vizumov (v nadaljnjem besedilu: Sporazum), s pridržkom njegove poznejše sklenitve.

                     (2)

                     V izjavi s srečanja na vrhu o vzhodnem partnerstvu z dne 7. maja 2009 so Unija in partnerske države izrazile svojo politično podporo liberalizaciji vizumske ureditve v varnem okolju in potrdile svojo namero o čimprejšnjem sprejetju postopnih ukrepov za odpravo vizumov za svoje državljane.

                     (3)

                     Namen Sporazuma je na podlagi vzajemnosti poenostaviti izdajanje vizumov za načrtovano bivanje za največ 90 dni v katerem koli obdobju 180 dni za državljane Unije in Belorusije.

                     (4)

                     Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (3) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

                     (5)

                     V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

                     (6)

                     Komisija je ocenila varnost in integriteto beloruskega sistema za izdajanje biometričnih diplomatskih potnih listov in njihovih tehničnih specifikacij.

                     (7)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum med Evropsko unijo in Republiko Belorusijo o poenostavitvi izdajanja vizumov se odobri v imenu Unije (4).

            Člen 2
            Predsednik Sveta v imenu Unije poda uradno obvestilo iz člena 14(1) Sporazuma (5).

            Člen 3
            Evropska komisija, ki ji pomagajo predstavniki držav članic, predstavlja Unijo v skupnem odboru, ustanovljenem s členom 12 Sporazuma.

            Člen 4
            Ta sklep začne veljati na dan sprejetja.

            V Bruslju, 27. maja 2020

                  Za Svet

                  Predsednik

               G. GRLIĆ RADMAN

            (1)  Odobritev z dne 13. maja 2020 (še ni objavljena v Uradnem listu).

            (2)  Sklep Sveta (EU) 2019/1915 z dne 14. oktobra 2019 o podpisu, v imenu Unije, Sporazuma med Evropsko unijo in Republiko Belorusijo o poenostavitvi izdajanja vizumov (UL L 297, 18.11.2019, str. 1).

            (3)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

            (4)  Glej stran 3 tega Uradnega lista.

            (5)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep Sveta (SZVP) 2020/755 z dne 8. junija 2020 o spremembi Sklepa (SZVP) 2016/2383 o podpori Unije za dejavnosti Mednarodne agencije za atomsko energijo na področju jedrske varnosti in v okviru izvajanja Strategije EU proti širjenju orožja za množično uničevanje

text:
                  9.6.2020

                  SL

                  Uradni list Evropske unije

                  LI 179/2

         SKLEP SVETA (SZVP) 2020/755
         z dne 8. junija 2020
         o spremembi Sklepa (SZVP) 2016/2383 o podpori Unije za dejavnosti Mednarodne agencije za atomsko energijo na področju jedrske varnosti in v okviru izvajanja Strategije EU proti širjenju orožja za množično uničevanje
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti člena 28(1) in člena 31(1) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 21. decembra 2016 sprejel Sklep (SZVP) 2016/2383 (1), ki za izvajanje dejavnosti iz člena 1 navedenega sklepa določa obdobje 36 mesecev od datuma sklenitve sporazuma o financiranju iz navedenega sklepa.

                     (2)

                     Sporazum o financiranju z Mednarodno agencijo za atomsko energijo (IAEA) je bil podpisan 15. junija 2017 in torej preneha veljati 14. junija 2020.

                     (3)

                     IAEA je 8. maja 2020 zaprosila za podaljšanje obdobja izvajanja in roka za sklepanje pogodb iz Sklepa (SZVP) 2016/2383 s 36 na 42 mesecev, tj. do 14. decembra 2020. Zahtevano podaljšanje je posledica pandemije COVID-19 in začasne prekinitve vseh nenujnih potovanj in sestankov do 1. junija 2020, tudi tistih, ki bi potekali na Dunaju in na katerih bi morali sodelovati tuji strokovnjaki.

                     (4)

                     Nadaljevanje dejavnosti iz člena 1 Sklepa (SZVP) 2016/2383 lahko brez posledic za finančna sredstva poteka do 14. decembra 2020.

                     (5)

                     Sklep (SZVP) 2016/2383 bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Člen 5(2) Sklepa (SZVP) 2016/2383 se nadomesti z naslednjim:
            „Ta sklep preneha veljati 14. decembra 2020.“

            Člen 2
            Ta sklep začne veljati na dan sprejetja.

            V Bruslju, 8. junija 2020

                  Za Svet

                  Predsednica

               A. METELKO-ZGOMBIĆ

            (1)  Sklep Sveta (SZVP) 2016/2383 z dne 21. decembra 2016 o podpori Unije za dejavnosti Mednarodne agencije za atomsko energijo na področju jedrske varnosti in v okviru izvajanja Strategije EU proti širjenju orožja za množično uničevanje (UL L 352, 23.12.2016, str. 74).


title: Sklep Sveta (EU) 2020/751 z dne 27. maja 2020 o sklenitvi Sporazuma med Evropsko unijo in Republiko Belorusijo o ponovnem sprejemu oseb, ki prebivajo brez dovoljenja

text:
                  9.6.2020

                  SL

                  Uradni list Evropske unije

                  L 181/1

         SKLEP SVETA (EU) 2020/751
         z dne 27. maja 2020
         o sklenitvi Sporazuma med Evropsko unijo in Republiko Belorusijo o ponovnem sprejemu oseb, ki prebivajo brez dovoljenja
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 79(3) v povezavi s točko (a) člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2019/2228 (2) je bil Sporazum med Evropsko unijo in Republiko Belorusijo o ponovnem sprejemu oseb, ki prebivajo brez dovoljenja (v nadaljnjem besedilu: Sporazum), podpisan 8. januarja 2020, s pridržkom njegove poznejše sklenitve.

                     (2)

                     V izjavi s srečanja na vrhu o vzhodnem partnerstvu z dne 7. maja 2009 so Unija in partnerske države ponovno potrdile svojo politično podporo popolni liberalizaciji vizumskega režima v varnem okolju in spodbujanju mobilnosti s sklenitvijo sporazumov o poenostavitvi vizumskih postopkov in o ponovnem sprejemu z državami vzhodnega partnerstva.

                     (3)

                     Namen Sporazuma je vzpostaviti hitre in učinkovite postopke za identifikacijo ter varno in urejeno vračanje oseb, ki ne izpolnjujejo ali ne izpolnjujejo več pogojev za vstop, navzočnost ali prebivanje na ozemlju Belorusije ali države članice Unije, ter olajšanje tranzita takih oseb v duhu sodelovanja.

                     (4)

                     Komisija bi morala zastopati Unijo v Skupnem odboru za ponovni sprejem, ustanovljenem s členom 19 Sporazuma.

                     (5)

                     V skladu s členoma 1 in 2 Protokola št. 21 o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, in brez poseganja v člen 4 navedenega protokola, Irska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

                     (6)

                     V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

                     (7)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum med Evropsko unijo in Republiko Belorusijo o ponovnem sprejemu oseb, ki prebivajo brez dovoljenja, se odobri v imenu Unije.
            Besedilo Sporazuma je priloženo temu sklepu.

            Člen 2
            Predsednik Sveta v imenu Unije poda uradno obvestilo iz člena 23(2) Sporazuma (3).

            Člen 3
            Evropska komisija, ki ji pomagajo predstavniki držav članic, zastopa Unijo v Skupnem odboru za ponovni sprejem, ustanovljenem s členom 19 Sporazuma.

            Člen 4
            Ta sklep začne veljati na dan sprejetja.

            V Bruslju, 27. maja 2020

                  Za Svet

                  Predsednik

               G. GRLIĆ RADMAN

            (1)  Odobritev z dne 13. maja 2020 (še ni objavljena v Uradnem listu).

            (2)  Sklep Sveta (EU) 2019/2228 z dne 19. decembra 2019 o podpisu, v imenu Unije, Sporazuma med Evropsko unijo in Republiko Belorusijo o ponovnem sprejemu oseb, ki prebivajo brez dovoljenja (UL L 333, 27.12.2019, str. 141).

            (3)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep Sveta (EU) 2020/753 z dne 30. marca 2020 o sklenitvi Sporazuma o prosti trgovini med Evropsko unijo in Socialistično republiko Vietnam

text:
                  12.6.2020

                  SL

                  Uradni list Evropske unije

                  L 186/1

         SKLEP SVETA (EU) 2020/753
         z dne 30. marca 2020
         o sklenitvi Sporazuma o prosti trgovini med Evropsko unijo in Socialistično republiko Vietnam
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 91(1), člena 100(2) in prvega pododstavka člena 207(4) v povezavi s točko (a)(v) drugega pododstavka člena 218(6) in členom 218(7) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2019/1121 (2) je bil Sporazum o prosti trgovini med Evropsko unijo in Socialistično republiko Vietnam (v nadaljnjem besedilu: Sporazum) podpisan 30. junija 2019 s pridržkom njegove poznejše sklenitve.

                     (2)

                     V skladu s členom 218(7) Pogodbe je primerno, da se Komisija pooblasti, da po posvetovanju s posebnim odborom, ki ga v skladu s členom 207(3) Pogodbe imenuje Svet, v imenu Unije odobri nekatere spremembe Sporazuma, ki jih je treba sprejeti po poenostavljenem postopku v skladu s členom 9.20 Sporazuma ali, kar zadeva seznam subjektov iz oddelkov A do C prilog 9-A in 9-B k Sporazumu, v Odboru za naložbe, storitve, elektronsko poslovanje in javna naročila v skladu s členom 9.23 Sporazuma.

                     (3)

                     V skladu s členom 17.20 Sporazuma se nobena določba Sporazuma ne razlaga tako, da podeljuje pravice ali nalaga obveznosti osebam, razen tistih, ki so ustvarjene med pogodbenicama v skladu z mednarodnim javnim pravom.

                     (4)

                     Sporazum bi bilo treba odobriti v imenu Unije–

               SPREJEL NASLEDNJI SKLEP:

            Člen 1
            Sporazum o prosti trgovini med Evropsko unijo in Socialistično republiko Vietnam (v nadaljnjem besedilu: Sporazum) se odobri v imenu Unije.
            Besedilo Sporazuma je priloženo temu sklepu.

            Člen 2
            Za namene členov 9.20 in 9.23 Sporazuma Komisija po posvetovanju s posebnim odborom, ki ga v skladu s členom 207(3) Pogodbe imenuje Svet, v imenu Unije odobri spremembe ali popravke oddelkov A do D in F prilog 9-A in 9-B k Sporazumu.

            Člen 3
            Predsednik Sveta v imenu Unije pošlje uradno obvestilo iz odstavka 2 člena 17.16 Sporazuma, s čimer Unija privoli, da jo Sporazum zavezuje (3).

            Člen 4
            Ta sklep začne veljati na dan sprejetja.

            V Bruslju, 30. marca 2020

                  Za Svet

                  Predsednica

               A. METELKO-ZGOMBIĆ

            (1)  Odobritev z dne 12. februarja 2020 (še ni objavljena v Uradnem listu).

            (2)  Sklep Sveta (EU) 2019/1121 z dne 25. junija 2019 o podpisu, v imenu Evropske unije, Sporazuma o prosti trgovini med Evropsko unijo in Socialistično republiko Vietnam (UL L 177, 2.7.2019, str. 1).

            (3)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep Sveta (EU) 2020/766 z dne 8. junija 2020 o imenovanju članov in nadomestnih članov Odbora regij za obdobje od 1. februarja 2020 do 25. januarja 2025

text:
                  12.6.2020

                  SL

                  Uradni list Evropske unije

                  L 187/3

         SKLEP SVETA (EU) 2020/766
         z dne 8. junija 2020
         o imenovanju članov in nadomestnih članov Odbora regij za obdobje od 1. februarja 2020 do 25. januarja 2025
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 300(3) ter člena 305 Pogodbe,
         ob upoštevanju Sklepa Sveta (EU) 2019/852 z dne 21. maja 2019 o določitvi sestave Odbora regij (1),
         ob upoštevanju predlogov estonske, ciprske in luksemburške vlade,
         ob upoštevanju naslednjega:

                     (1)

                     Člen 300(3) Pogodbe določa, da je Odbor regij sestavljen iz predstavnikov regionalnih in lokalnih skupnosti, ki so bodisi izvoljeni v regionalne ali lokalne skupnosti ali pa so politično odgovorni izvoljeni skupščini.

                     (2)

                     Člen 305 Pogodbe določa, da Svet v skladu s predlogi držav članic imenuje člane Odbora regij in enako število nadomestnih članov za dobo petih let.

                     (3)

                     Mandat članov in nadomestnih članov Odbora regij se je iztekel 25. januarja 2020, zato bi bilo treba imenovati nove člane in nadomestne člane.

                     (4)

                     Svet je 10. decembra 2019 sprejel Sklep (EU) 2019/2157 (2) v skladu s predlogi držav članic. Z navedenim sklepom so bili za obdobje od 26. januarja 2020 do 25. januarja 2025 imenovani člani in nadomestni člani, ki so jih predlagale češka, danska, estonska, ciprska, latvijska, luksemburška, nizozemska, avstrijska, romunska, slovenska, slovaška in švedska vlada. S Sklepom (EU) 2019/2157 so bili za isto obdobje imenovani tudi trije člani, ki jih je predlagala belgijska vlada, 21 članov in 20 nadomestnih članov, ki jih je predlagala nemška vlada, osem članov in osem nadomestnih članov, ki jih je predlagala irska vlada, 16 članov in 16 nadomestnih članov, ki jih je predlagala španska vlada, 10 članov in 14 nadomestnih članov, ki jih je predlagala italijanska vlada, štirje člani in štirje nadomestni člani, ki jih je predlagala malteška vlada, ter osem članov in osem nadomestnih članov, ki jih je predlagala finska vlada.

                     (5)

                     Svet je 20. januarja 2020 sprejel Sklep (EU) 2020/102 (3) v skladu s predlogi držav članic. Z navedenim sklepom so bili za obdobje od 26. januarja 2020 do 25. januarja 2025 imenovani člani in nadomestni člani, ki so jih predlagale grška, francoska, hrvaška, litovska, madžarska in portugalska vlada, štirje člani in štirje nadomestni člani, ki jih je predlagala belgijska vlada, en član, ki ga je predlagala bolgarska vlada, en član in en nadomestni član, ki ju je predlagala irska vlada, en član in en nadomestni član, ki ju je predlagala španska vlada, 14 članov in 10 nadomestnih članov, ki jih je predlagala italijanska vlada, ter 21 članov in 20 nadomestnih članov, ki jih je predlagala poljska vlada.

                     (6)

                     Svet je 3. februarja 2020 sprejel Sklep (EU) 2020/144 (4) v skladu s predlogi držav članic. Z navedenim sklepom so bili za obdobje od 26. januarja 2020 do 25. januarja 2025 imenovani štirje člani in štirje nadomestni člani, ki jih je predlagala španska vlada, ter en član in en nadomestni član, ki ju je predlagala finska vlada.

                     (7)

                     Svet je 26. marca 2020 sprejel Sklep (EU) 2020/511 (5) v skladu s predlogi držav članic. Z navedenim sklepom je bilo za obdobje od 26. januarja 2020 do 25. januarja 2025 imenovanih pet članov in osem nadomestnih članov, ki jih je predlagala belgijska vlada, en nadomestni član, ki ga je predlagala nemška vlada, in en član, ki ga je predlagala malteška vlada.

                     (8)

                     S Sklepom (EU) 2019/852 o sestavi Odbora regij se je ponovno vzpostavilo ravnovesje pri dodeljevanju sedežev, ki je obstajalo pred sprejetjem Sklepa Sveta 2014/930/EU (6), in v ta namen je bil s Sklepom (EU) 2019/852 Estoniji, Cipru in Luksemburgu dodeljen po en dodaten sedež za člana in nadomestnega člana. Ta nova sestava naj bi se uporabljala le v primeru izstopa Združenega kraljestva iz Unije. Ker je začel izstop Združenega kraljestva iz Unije pravno učinkovati 1. februarja 2020, je od tega datuma število članov Odbora regij tisto iz člena 1 Sklepa (EU) 2019/852. Zato imajo estonska, ciprska in luksemburška vlada pravico predlagati enega dodatnega člana in enega dodatnega nadomestnega člana.

                     (9)

                     Estonska, ciprska in luksemburška vlada so predlagale svoje kandidate za svoje dodatne sedeže članov in nadomestnih članov. Navedene člane in nadomestne člane bi bilo treba imenovati za obdobje od 1. februarja 2020 do 25. januarja 2025. Ta sklep bi bilo zato treba uporabljati retroaktivno od 1. februarja 2020 –

               SPREJEL NASLEDNJI SKLEP:

            Člen 1
            V Odbor regij se za obdobje od 1. februarja 2020 do 25. januarja 2025:

                        —

                        za člane imenujejo osebe, ki so po državah članicah navedene v Prilogi I,

                        —

                        za nadomestne člane imenujejo osebe, ki so po državah članicah navedene v Prilogi II.

            Člen 2
            Ta sklep začne veljati na dan sprejetja.
            Uporablja se od 1. februarja 2020.

            V Bruslju, 8. junija 2020

                  Za Svet

                  Predsednica

               A. METELKO-ZGOMBIĆ

            (1)  UL L 139, 27.5.2019, str. 13.

            (2)  Sklep Sveta (EU) 2019/2157 z dne 10. decembra 2019 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 327, 17.12.2019, str. 78).

            (3)  Sklep Sveta (EU) 2020/102 z dne 20. januarja 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 20, 24.1.2020, str. 2).

            (4)  Sklep Sveta (EU) 2020/144 z dne 3. februarja 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 32, 4.2.2020, str. 16).

            (5)  Sklep Sveta (EU) 2020/511 z dne 26. marca 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 113, 8.4.2020, str. 18).

            (6)  Sklep Sveta 2014/930/EU z dne 16. decembra 2014 o določitvi sestave Odbora regij (UL L 365, 19.12.2014, str. 143).

            PRILOGA I
            ПРИЛОЖЕНИЕ I - ANEXO I - PŘÍLOHA I - BILAG I - ANHANG I - I LISA - ΠΑΡΑΡΤΗΜΑ Ι - ANNEX I - ANNEXE I - PRILOG I - ALLEGATO I - I PIELIKUMS - I PRIEDAS - I. MELLÉKLET - ANNESS I - BIJLAGE I - ZAŁĄCZNIK I - ANEXO I - ANEXA I - PRÍLOHA I - PRILOGA I - LIITE I - BILAGA I
            Членове / Miembros / Členové / Medlemmer / Mitglieder / Liikmed / Μέλη / Members / Membres / Članovi / Membri / Locekļi / Nariai / Tagok / Membri / Leden / Członkowie / Membros / Membri / Členovia / Člani / Jäsenet / Ledamöter
            EESTI
            Mr Juri GOTMANS
            Member of a Local Assembly: Võru City Council

            ΚYΠΡΟΣ
            Mr Christakis MELETIES

               President of the Community Council of Kokkinotrimithia

            LUXEMBOURG
            Mr Gusty GRAAS
            Member of a Local Assembly: Conseil communal de la commune de Bettembourg

            PRILOGA II
            ПРИЛОЖЕНИЕ II - ANEXO II - PŘÍLOHA II - BILAG II - ANHANG II - II LISA - ΠΑΡΑΡΤΗΜΑ IΙ - ANNEX II - ANNEXE II - PRILOG II - ALLEGATO II - II PIELIKUMS - II PRIEDAS - II. MELLÉKLET - ANNESS II - BIJLAGE II - ZAŁĄCZNIK II - ANEXO II - ANEXA II - PRÍLOHA II - PRILOGA II - LIITE II - BILAGA II
            Заместник-членове / Suplentes / Náhradníci / Suppleanter / Stellvertreter / Asendusliikmed / Αναπληρωτές / Alternate members / Suppléants / Zamjenici članova / Supplenti / Aizstājēji / Pakaitiniai nariai / Póttagok / Membri Supplenti / Plaatsvervangers / Zastępcy członków / Suplentes / Supleanți / Náhradníci / Nadomestni člani / Varajäsenet / Suppleanter
            EESTI
            Mr Kurmet MÜÜRSEPP
            Representative of a local body with political accountability to an elected Assembly: Antsla Rural Municipality Council

            ΚYΠΡΟΣ
            Mr Panayiotis VASILIOU

               President of the Community Council of Mazotos, Larnaca

            LUXEMBOURG
            Mr Vincent REDING
            Member of a Local Assembly: Conseil communal de la commune de Weiler-la-Tour


title: Sklep Sveta (EU) 2020/767 z dne 8. junija 2020 o stališču, ki se v imenu Evropske unije zastopa v Svetu Mednarodne organizacije civilnega letalstva glede sprejetja spremembe 91 k Zvezku III Priloge 10 h Konvenciji o mednarodnem civilnem letalstvu, in o priglasitvi odstopanja od datuma začetka uporabe spremembe 13B k Zvezku I Priloge 14, spremembe 40C k Prilogi 6, spremembe 77B k Prilogi 3 in spremembe 39B k Prilogi 15 h Konvenciji o mednarodnem civilnem letalstvu

text:
                  12.6.2020

                  SL

                  Uradni list Evropske unije

                  L 187/7

         SKLEP SVETA (EU) 2020/767
         z dne 8. junija 2020
         o stališču, ki se v imenu Evropske unije zastopa v Svetu Mednarodne organizacije civilnega letalstva glede sprejetja spremembe 91 k Zvezku III Priloge 10 h Konvenciji o mednarodnem civilnem letalstvu, in o priglasitvi odstopanja od datuma začetka uporabe spremembe 13B k Zvezku I Priloge 14, spremembe 40C k Prilogi 6, spremembe 77B k Prilogi 3 in spremembe 39B k Prilogi 15 h Konvenciji o mednarodnem civilnem letalstvu
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Konvencija o mednarodnem civilnem letalstvu (v nadaljnjem besedilu: Čikaška konvencija), ki ureja mednarodni zračni prevoz, je začela veljati 4. aprila 1947. Z njo je bila ustanovljena Mednarodna organizacija civilnega letalstva (ICAO).

                     (2)

                     Države članice Unije so pogodbenice Čikaške konvencije in članice ICAO, Unija pa ima status opazovalke v nekaterih organih ICAO.

                     (3)

                     Svet ICAO lahko na podlagi člena 54 Čikaške konvencije sprejme mednarodne standarde in priporočene prakse.

                     (4)

                     Svet ICAO bo na enem od prihodnjih zasedanj sprejel spremembo 91 k Zvezku III Priloge 10 k Čikaški konvenciji v zvezi s sistemom selektivnega klicanja (SELCAL) (v nadaljnjem besedilu: sprememba 91).

                     (5)

                     Glavni namen spremembe 91 k Zvezku III Priloge 10 je uvedba novih tonov, da se razširi razpoložljivi nabor kod SELCAL in s tem zmanjša pojavnost napačnih indicev v pilotski kabini. Prav tako spreminja zahteve glede lastnosti sistema in določa mehanizem za uvedbo novih kod s čim manjšim vplivom za operatorje zrakoplovov.

                     (6)

                     Primerno je, da se določi stališče, ki se v imenu Unije zastopa v Svetu ICAO, saj bo sprememba 91 za Unijo zavezujoča in lahko odločilno vpliva na vsebino prava Unije, tj. Izvedbene uredbe Komisije (EU) 2017/373 (1). Ko bo sprememba 91 sprejeta, bo zavezujoča za vse članice ICAO, vključno z vsemi državami članicami Unije, v skladu s Čikaško konvencijo in v njej določenih okvirih. Člen 38 Čikaške konvencije od pogodbenic zahteva, da ICAO obvestijo, če nameravajo odstopati od standarda, in sicer v okviru mehanizma za uradno priglasitev razlik.

                     (7)

                     Unija odločno podpira prizadevanja ICAO za izboljšanje varnosti v letalstvu z zagotavljanjem varnega in natančnega zagotavljanja komunikacijskih, navigacijskih in nadzornih storitev. Unija bi zato morala podpreti spremembo 91.

                     (8)

                     Stališče Unije na enem od prihodnjih zasedanj Sveta ICAO glede spremembe 91 izrazijo države članice Unije, ki so članice Sveta ICAO in delujejo skupno v imenu Unije.

                     (9)

                     Stališče Unije po sprejetju spremembe 91 v Svetu ICAO, ki ga generalni sekretar ICAO napove po postopku za dopis ICAO, bi morale izraziti vse države članice Unije, in sicer s priglasitvijo izpolnjevanja spremembe 91.

                     (10)

                     Svet ICAO je leta 2016 sprejel spremembe številnih prilog k Čikaški konvenciji, katerih namen je zmanjšati število incidentov in nesreč, povezanih z izletom z vzletno-pristajalne steze. Te spremembe (v nadaljnjem besedilu: spremembe) so vključene v dopisih AN 4/1 2.26-16/19, AN 2/2.4 – 16/18, AN 10/1.1 – 16/17 in AN 11/1.3.29-16/12 ter se bodo začele uporabljati v pogodbenicah od 5. novembra 2020 naprej.

                     (11)

                     Unija odločno podpira prizadevanja ICAO za izboljšanje varnosti v letalstvu. Te spremembe, ki uvajajo novo usklajeno metodologijo za ocenjevanje stanja vzletno-pristajalne steze in poročanje o njem, bodo prispevale k zmanjšanju tveganja incidentov in nesreč, povezanih z izletom z vzletno-pristajalne steze zaradi kontaminacije le-te s snegom, ledom, plundro ali vodo.

                     (12)

                     Z izvedbenima uredbama Komisije (EU) 2019/1387 (2) in (EU) 2020/469 (3) se spremembe vključijo v zakonodajo Unije.

                     (13)

                     Izvedbeni uredbi (EU) 2019/1387 in (EU) 2020/469 se bosta delno uporabljali od 5. novembra 2020, in sicer v skladu z datumom začetka izvajanja sprememb. Vendar je pandemija COVID-19 močno vplivala na prizadevanja držav članic Unije in deležnikov v letalstvu pri pripravi na izvajanje novih ukrepov iz spremembe 77B k Prilogi 3, spremembe 13B k Prilogi 14, spremembe 40C k Prilogi 6 in spremembe 39B k Prilogi 15 k Čikaški konvenciji.

                     (14)

                     Zlasti omejitve gibanja in delna brezposelnost osebja ob dodatni delovni obremenitvi, potrebni za obvladovanje znatnih negativnih posledic pandemije COVID-19 za vse deležnike, so ovirale napredek.

                     (15)

                     Pri pripravi na izvajanje sprememb imajo težave tako pristojni organi kot tudi operatorji. Zato je morda potrebno, da se datum začetka uporabe iz izvedbenih uredb (EU) 2019/1387 in (EU) 2020/469 preloži za šest mesecev.

                     (16)

                     Če Svet ICAO datuma začetka uporabe sprememb ne preloži za šest mesecev, medtem ko se datum začetka uporabe zadevnih standardov ICAO s pravom Unije preloži za šest mesecev, bi se moralo stališče Unije glasiti, da se ICAO priglasi odstopanje v skladu s členom 38 Čikaške konvencije in se ICAO obvesti o nameri, da se začetek uporabe sprememb preloži za šest mesecev –

               SPREJEL NASLEDNJI SKLEP:

            Člen 1

               1.   Stališče, ki se v imenu Unije zastopa na enem od prihodnjih zasedanj Sveta Mednarodne organizacije civilnega letalstva (ICAO), je, da se v celoti podpre predlagana sprememba 91 k Zvezku III Priloge 10 h Konvenciji o mednarodnem civilnem letalstvu (v nadaljnjem besedilu: Čikaška konvencija).

               2.   Stališče, ki se v imenu Unije zastopa po sprejetju spremembe 91 k Zvezku III Priloge 10 k Čikaški konvenciji v Svetu ICAO, je, da se v odgovor na zadevni dopis ICAO priglasi izpolnjevanje sprejetega ukrepa.

            Člen 2
            Če Svet ICAO ne preloži datuma začetka uporabe spremembe 77B k Prilogi 3, spremembe 13B k Prilogi 14, spremembe 40C k Prilogi 6 in spremembe 39B k Prilogi 15 k Čikaški konvenciji, medtem ko Komisija spremeni izvedbeni uredbi (EU) 2019/1387 in (EU) 2020/469 ter Delegirano uredbo C(2020) 710 final (4), da preloži njihove začetke uporabe za šest mesecev, se v skladu s členom 38 Čikaške konvencije ICAO priglasi odgovarjajoče šestmesečno odstopanje od datuma začetka uporabe spremembe 77B k Prilogi 3, spremembe 13B k Prilogi 14, spremembe 40C k Prilogi 6 in spremembe 39B k Prilogi 15 k Čikaški konvenciji.

            Člen 3

               1.   Stališče iz člena 1(1) izrazijo države članice Unije, ki so članice Sveta ICAO.

               2.   Stališča iz člena 1(2) in člena 2 izrazijo vse države članice Unije.

            Člen 4
            Ta sklep začne veljati na dan sprejetja.

            V Bruslju, 8. junija 2020

                  Za Svet

                  Predsednica

               A. METELKO-ZGOMBIĆ

            (1)  Izvedbena uredba Komisije (EU) 2017/373 z dne 1. marca 2017 o skupnih zahtevah za izvajalce storitev upravljanja zračnega prometa/izvajanja navigacijskih služb zračnega prometa in drugih funkcij omrežja za upravljanje zračnega prometa ter njihov nadzor, razveljavitvi Uredbe (ES) št. 482/2008, izvedbenih uredb (EU) št. 1034/2011, (EU) št. 1035/2011 in (EU) 2016/1377 ter spremembi Uredbe (EU) št. 677/2011 (UL L 62, 8.3.2017, str. 1).

            (2)  Izvedbena uredba Komisije (EU) 2019/1387 z dne 1. avgusta 2019 o spremembi Uredbe (EU) št. 965/2012 v zvezi z zahtevami za izračunavanje pristajalne zmogljivosti letal in standardi za ocenjevanje stanja na površini vzletno-pristajalne steze, posodobitvijo določene varnostne opreme na zrakoplovih in zahtev ter operacijami brez odobritve za operacije povečanega doleta (UL L 229, 5.9.2019, str. 1).

            (3)  Izvedbena uredba Komisije (EU) 2020/469 z dne 14. februarja 2020 o spremembi Uredbe (EU) št. 923/2012, Uredbe (EU) št. 139/2014 in Uredbe (EU) 2017/373 v zvezi z zahtevami glede storitev upravljanja zračnega prometa/navigacijskih služb zračnega prometa, projektiranja struktur zračnega prostora, kakovosti podatkov in varnosti na vzletno-pristajalni stezi ter o razveljavitvi Uredbe (EU) št. 73/2010 (UL L 104, 3.4.2020, str. 1).

            (4)  Delegirana uredba Komisije C(2020) 710 final o spremembi Uredbe (EU) št. 139/2014 glede varnosti vzletno-pristajalne steze in letalskih podatkov.


title: Sklep Sveta (EU) 2020/769 z dne 10. junija 2020 o stališču, ki se zavzame v imenu Evropske unije v Skupnem odboru, ustanovljenem s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, v zvezi s spremembo Sporazuma

text:
                  12.6.2020

                  SL

                  Uradni list Evropske unije

                  L 187/12

         SKLEP SVETA (EU) 2020/769
         z dne 10. junija 2020
         o stališču, ki se zavzame v imenu Evropske unije v Skupnem odboru, ustanovljenem s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, v zvezi s spremembo Sporazuma
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 50(2) Pogodbe,
         ob upoštevanju Pogodbe o delovanju Evropske unije in zlasti člena 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (1) (v nadaljnjem besedilu: Sporazum o izstopu) je Unija sklenila s Sklepom Sveta (EU) 2020/135 (2) in je začel veljati 1. februarja 2020.

                     (2)

                     Člen 164(5)(d) Sporazuma o izstopu pooblašča Skupni odbor, da sprejme sklepe o spremembi navedenega sporazuma, če so take spremembe potrebne za popravljanje napak, odstranjevanje izpuščenega ali drugih pomanjkljivosti ali obravnavanje razmer, ki v času podpisa Sporazuma niso bile predvidene, in če se s takimi sklepi ne spreminjajo bistvene sestavine navedenega sporazuma. Na podlagi člena 166(2) Sporazuma o izstopu so sklepi, ki jih sprejme Skupni odbor, zavezujoči za Unijo in Združeno kraljestvo. Unija in Združeno kraljestvo pa morata izvajati takšne sklepe, ki imajo enak pravni učinek kot Sporazum o izstopu. Na podlagi člena 182 Sporazuma o izstopu je Protokol o Irski/Severni Irski sestavni del navedenega sporazuma.

                     (3)

                     Nekateri datumi iz Sporazuma o izstopu so ob njegovem začetku veljavnosti že potekli. Zaradi pravne varnosti bi bilo treba te datume spremeniti in temu ustrezno prilagoditi Sporazum o izstopu.

                     (4)

                     Člen 145 Sporazuma o izstopu ne vsebuje določb, ki urejajo nepovratna sredstva iz Raziskovalnega sklada za premog in jeklo, dodeljena upravičencem iz Združenega kraljestva pred koncem prehodnega obdobja. Zato bi bilo treba člen 145 Sporazuma o izstopu v zvezi s tem dopolniti, da se zagotovi pravna varnost v zvezi s tekočimi nepovratnimi sredstvi.

                     (5)

                     Po pomoti v delu I Priloge I k Sporazumu o izstopu nista navedena dva sklepa Upravne komisije za koordinacijo sistemov socialne varnosti, v Prilogi 2 k Protokolu o Irski/Severni Irski pa ni navedenih osem aktov, ki so bistveni za uporabo pravil notranjega trga blaga na Severnem Irskem. Te sklepe in akte bi bilo zato treba dodati v navedeni prilogi. Poleg tega je treba dodati tudi tri opombe za podrobnejšo opredelitev področja uporabe nekaterih konkretnih aktov iz Priloge 2 k Protokolu o Irski/Severni Irski. Te opombe bi bilo zato treba dodati v Prilogo 2 k Protokolu o Irski/Severni Irski.

                     (6)

                     Skupni odbor bi moral na podlagi člena 164(5)(d) Sporazuma o izstopu sprejeti sklep za odstranjevanje izpuščenega in drugih pomanjkljivosti.

                     (7)

                     Primerno je, da se določi stališče, ki se v imenu Unije zastopa v Skupnem odboru –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Skupnem odboru, ustanovljenem s Sporazumom o izstopu, o spremembi Sporazuma o izstopu v skladu s členom 164(5)(d) Sporazuma, je spremeniti Sporazum o izstopu:

                        (1)

                        v naslovu člena 135 se besedilo „proračunoma Unije za leti 2019 in 2020 in njegovo sodelovanje pri njunem izvajanju“ nadomesti z besedilom „proračunu Unije za leto 2020 in njegovo sodelovanje pri izvajanju tega proračuna“, v odstavku 1 se besedilo „leti 2019 in 2020 v skladu s četrtim delom prispeva k proračunoma Unije in sodeluje pri njunem izvajanju“ nadomesti z besedilom „leto 2020 v skladu s četrtim delom prispeva k proračunu Unije in sodeluje pri njegovem izvajanju“ in besedilo „proračunoma“ se nadomesti z besedilom „proračunu“;

                        (2)

                        v členu 137 se v naslovu in v prvem pododstavku odstavka 1 besedilo „letih 2019 in“ nadomesti z besedo „letu“;

                        (3)

                        člen 143(1) se spremeni:

                                    (a)

                                    v drugem pododstavku se besedilo „31. julija 2019“ nadomesti z besedilom „31. julija 2020“;

                                    (b)

                                    tretji pododstavek se nadomesti z naslednjim:
                                    „V konsolidiranih računovodskih izkazih Unije za leto 2020 se plačila iz rezervacij iz točke (b) drugega pododstavka od datuma začetka veljavnosti tega sporazuma do 31. decembra 2020 razkrijejo za iste finančne operacije, kot so navedene v tem odstavku, ki pa so sprejete na datum začetka veljavnosti tega sporazuma ali po njem.“;

                        (4)

                        v drugem pododstavku člena 144(1) se besedilo „31. julija 2019“ nadomesti z besedilom „31. julija 2020“;

                        (5)

                        v členu 145 se doda naslednji odstavek:
                        „V zvezi s projekti v okviru Raziskovalnega sklada za premog in jeklo, ustanovljenega s Protokolom 37 k Pogodbi o Evropski uniji in Pogodbi o delovanju Evropske unije, ki temeljijo na sporazumih o dodelitvi nepovratnih sredstev, podpisanih pred koncem prehodnega obdobja, se veljavno pravo Unije še naprej uporablja za Združeno kraljestvo in v njem po koncu prehodnega obdobja, do zaključka projektov. Veljavno pravo Unije vključuje zlasti naslednje določbe, vključno z njihovimi morebitnimi spremembami, ne glede na datum sprejetja, začetka veljavnosti ali začetka uporabe sprememb:

                                    (a)

                                    odločbe Sveta 2003/76/ES (3), 2003/77/ES (4) in 2008/376/ES (5);

                                    (b)

                                    akti iz točk (a), (c), (d) in (e) člena 138(2).“;

                        (6)

                        člen 150 se spremeni:

                                    (a)

                                    odstavek 4 se spremeni:

                                                (i)

                                                v četrtem stavku se besedilo „15. decembra“ nadomesti z besedilom „15. oktobra“, besedilo „2019“ pa se nadomesti z besedilom „2020“;

                                                (ii)

                                                v petem stavku se besedilo „15. decembra 2030“ nadomesti z besedilom „15. oktobra 2031“;

                                    (b)

                                    odstavek 8 se spremeni:

                                                (i)

                                                v prvem pododstavku se besedilo „2019“ nadomesti z besedilom „2020“;

                                                (ii)

                                                v prvem stavku drugega pododstavka se besedilo „2020“ nadomesti z besedilom „2021“;

                        (7)

                        v Prilogi 2 k Protokolu o Irski/Severni Irski se vstavijo naslednje opombe:

                                    (a)

                                    pod točko „4. Splošni trgovinski vidiki“, ki sledi vnosu „Uredba (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008“:
                                    „Brez poseganja v dejstvo, da se tarifni preferenciali za države upravičenke v skladu s splošno shemo preferencialov Unije v Združenem kraljestvu uporabljajo za Severno Irsko, se:

                                                —

                                                sklicevanja na ‚državo članico‘ v točki (ii) točke (c) člena 9(1) in poglavju VI [Določbe o zaščiti in nadzoru] Uredbe (EU) št. 978/2012 ne razumejo, kot da v zvezi s Severno Irsko vključujejo Združeno kraljestvo;

                                                —

                                                sklicevanja na ‚trg Unije‘ v členu 2(k) in poglavju VI [Določbe o zaščiti in nadzoru] Uredbe (EU) št. 978/2012 ne razumejo, kot da v zvezi s Severno Irsko vključujejo trg Združenega kraljestva; ter

                                                —

                                                sklicevanja na ‚proizvajalce Unije‘ in ‚industrijo Unije‘ v Uredbi (EU) št. 978/2012 ne razumejo, kot da v zvezi s Severno Irsko vključujejo proizvajalce oziroma industrijo Združenega kraljestva.“;

                                    (b)

                                    pod točko „5. Instrumenti trgovinske zaščite“ pod naslovom oddelka:
                                    „Brez poseganja v dejstvo, da se ukrepi trgovinske zaščite Unije v Združenem kraljestvu uporabljajo za Severno Irsko, se sklicevanja na ‚države članice‘ ali ‚Unijo‘ v Uredbi (EU) 2016/1036, Uredbi (EU) 2016/1037, Uredbi (EU) 2015/478 in Uredbi (EU) 2015/755 ne razumejo, kot da v zvezi s Severno Irsko vključujejo Združeno kraljestvo. Poleg tega lahko uvozniki, ki so plačevali protidampinške ali izravnalne dajatve Unije na uvoz blaga, carinjenega na Severnem Irskem, zaprosijo za povračilo takih dajatev le na podlagi člena 11(8) Uredbe (EU) 2016/1036 oziroma člena 21 Uredbe (EU) 2016/1037.“;

                                    (c)

                                    pod točko „6. Predpisi o dvostranskih zaščitnih ukrepih“ pod naslovom oddelka:
                                    „Brez poseganja v dejstvo, da se dvostranski zaščitni ukrepi Unije v Združenem kraljestvu uporabljajo za Severno Irsko, se sklicevanja na ‚države članice‘ ali ‚Unijo‘ v spodaj navedenih uredbah ne razumejo, kot da v zvezi s Severno Irsko vključujejo Združeno kraljestvo.“;

                        (8)

                        v Prilogi 2 k Protokolu o Irski/Severni Irski se dodajo naslednji akti:

                                    —

                                    pod točko „6. Predpisi o dvostranskih zaščitnih ukrepih“: Uredba (EU) 2019/287 Evropskega parlamenta in Sveta z dne 13. februarja 2019 o izvajanju dvostranskih zaščitnih klavzul in drugih mehanizmov, ki omogočajo začasen preklic preferencialov v nekaterih trgovinskih sporazumih, sklenjenih med Evropsko unijo in tretjimi državami (6),

                                    —

                                    pod točko „23. Kemikalije in sorodno“: Uredba Sveta (ES) št. 111/2005 z dne 22. decembra 2004 o določitvi pravil za nadzor trgovine s predhodnimi sestavinami za prepovedane droge med Skupnostjo in tretjimi državami (7),

                                    —

                                    pod točko „25. Odpadki“: Direktiva (EU) 2019/904 Evropskega parlamenta in Sveta z dne 5. junija 2019 o zmanjšanju vpliva nekaterih plastičnih proizvodov na okolje (8),

                                    —

                                    pod točko „29. Živila – splošno“: Direktiva 2011/91/EU Evropskega parlamenta in Sveta z dne 13. decembra 2011 o označbah ali znakih za identifikacijo serije, v katero spada živilo (9),

                                    —

                                    pod točko „42. Rastlinski razmnoževalni material“: Direktiva Sveta 66/401/EGS z dne 14. junija 1966 o trženju semen krmnih rastlin (10); Direktiva Sveta 98/56/ES z dne 20. julija 1998 o trženju razmnoževalnega materiala okrasnih rastlin (11); in Direktiva Sveta 2008/72/ES z dne 15. julija 2008 o trženju razmnoževalnega in sadilnega materiala zelenjadnic, razen semena (12),

                                    —

                                    pod točko „47. Drugo“: Uredba (EU) 2019/880 Evropskega parlamenta in Sveta z dne 17. aprila 2019 o vnosu in uvozu predmetov kulturne dediščine (13);

                        (9)

                        v delu I Priloge I k Sporazumu o izstopu se dodata naslednja akta:

                                    —

                                    pod naslov „Elektronska izmenjava podatkov (serija E)“: Sklep št. E7 Upravne komisije za koordinacijo sistemov socialne varnosti z dne 27. junija 2019 o praktičnih pravilih za sodelovanje in izmenjavo podatkov, dokler se ne bo v državah članicah začela v celoti izvajati elektronska izmenjava informacij o socialni varnosti (EESSI) (14),

                                    —

                                    pod naslov „Družinska nadomestila (serija F)“: Sklep št. F3 Upravne komisije za koordinacijo sistemov socialne varnosti z dne 19. decembra 2018 o razlagi člena 68 Uredbe (ES) št. 883/2004 v zvezi z metodo izračuna razlike v obliki dodatka (15).

            Člen 2
            Kateri koli sklep Skupnega odbora o spremembi Sporazuma o izstopu v skladu s členom 1 se objavi v Uradnem listu Evropske unije.

            Člen 3
            Ta sklep začne veljati na dan sprejetja.

            V Bruslju, 10. junija 2020

                  Za Svet

                  Predsednica

               A. METELKO-ZGOMBIĆ

            (1)  UL L 29, 31.1.2020, str. 7.

            (2)  Sklep Sveta (EU) 2020/135 z dne 30. januarja 2020 o sklenitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 1).

            (3)  Odločba Sveta 2003/76/ES z dne 1. februarja 2003 o določitvi ukrepov za izvajanje Protokola o finančnih posledicah izteka Pogodbe o ESPJ in o Raziskovalnem skladu za premog in jeklo, ki je priložen k Pogodbi o ustanovitvi Evropske skupnosti (UL L 29, 5.2.2003, str. 22).

            (4)  Odločba Sveta 2003/77/ES z dne 1. februarja 2003 o določitvi večletnih finančnih smernic za upravljanje sredstev ESPJ v likvidaciji in po končani likvidaciji za upravljanje sredstev Raziskovalnega sklada za premog in jeklo (UL L 29, 5.2.2003, str. 25).

            (5)  Odločba Sveta 2008/376/ES z dne 29. aprila 2008 o sprejetju Raziskovalnega programa Raziskovalnega sklada za premog in jeklo in o večletnih tehničnih smernicah za ta program (UL L 130, 20.5.2008, str. 7).

            (6)  UL L 53, 22.2.2019, str. 1.

            (7)  UL L 22, 26.1.2005, str. 1.

            (8)  UL L 155, 12.6.2019, str. 1.

            (9)  UL L 334, 16.12.2011, str.1.

            (10)  UL 125, 11.7.1966, str. 2298/66.

            (11)  UL L 226, 13.8.1998, str. 16.

            (12)  UL L 205, 1.8.2008, str. 28.

            (13)  UL L 151, 7.6.2019, str. 1.

            (14)  UL C 73, 6.3.2020, str. 5.

            (15)  UL C 215, 26.6.2019, str. 2.


title: Sklep Sveta (SZVP) 2020/905 z dne 29. junija 2020 o spremembi Sklepa (SZVP) 2017/1428 v podporo izvajanju akcijskega načrta iz Maputa za izvajanje Konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju iz leta 1997

text:
                  30.6.2020

                  SL

                  Uradni list Evropske unije

                  L 207/35

         SKLEP SVETA (SZVP) 2020/905
         z dne 29. junija 2020
         o spremembi Sklepa (SZVP) 2017/1428 v podporo izvajanju akcijskega načrta iz Maputa za izvajanje Konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju iz leta 1997
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 28(1) in 31(1) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 4. avgusta 2017 sprejel Sklep (SZVP) 2017/1428 (1), ki določa, da se dejavnosti iz člena 1 Sklepa izvajajo v obdobju 36 mesecev od sklenitve sporazuma o financiranju iz člena 3(3) navedenega sklepa.

                     (2)

                     Sporazum o financiranju z izvedbeno podporno pisarno Konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju (v nadaljnjem besedilu: izvedbena podporna pisarna Konvencije), ki jo zastopa Ženevski mednarodni center za humanitarno odstranjevanje min, ki je nosilec izvajanja Sklepa (SZVP) 2017/1428, je bil podpisan 30. oktobra 2017 in se izteče 29. oktobra 2020.

                     (3)

                     Izvedbena podporna pisarna Konvencije je 16. aprila 2020 zaprosila, da se zaradi pandemije COVID-19, ter omejitve mednarodnih potovanj, brez dodatnih stroškov za štiri mesece, tj. do 28. februarja 2021, podaljša obdobje izvajanja Sklepa (SZVP) 2017/1428.

                     (4)

                     Dejavnosti iz člena 1 Sklepa (SZVP) 2017/1428 se nadaljujejo do 28. februarja 2021 brez posledic za finančna sredstva.

                     (5)

                     Sklep (SZVP) 2017/1428 bi bilo treba ustrezno spremeniti –

               SPREJEL NASLEDNJI SKLEP:

            Člen 1
            Člen 5 Sklepa (SZVP) 2017/1428 se nadomesti z naslednjim:

                  „Člen 5

                  Ta sklep začne veljati na dan sprejetja.
                  Veljati preneha 28. februarja 2021.“

            Člen 2
            Ta sklep začne veljati na dan sprejetja.

            V Bruslju, 29. junija 2020

                  Za Svet

                  Predsednica

               A. METELKO-ZGOMBIĆ

            (1)  Sklep Sveta (SZVP) 2017/1428 z dne 4. avgusta 2017 v podporo izvajanju akcijskega načrta iz Maputa za izvajanje Konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju iz leta 1997 (UL L 204, 5.8.2017, str. 101).


title: Sklep Sveta (SZVP) 2020/906 z dne 29. junija 2020 o spremembi Sklepa (SZVP) 2019/615 o podpori Unije dejavnostim, ki potekajo pred pregledno konferenco pogodbenic Pogodbe o neširjenju jedrskega orožja (NPT) leta 2020

text:
                  30.6.2020

                  SL

                  Uradni list Evropske unije

                  L 207/36

         SKLEP SVETA (SZVP) 2020/906
         z dne 29. junija 2020
         o spremembi Sklepa (SZVP) 2019/615 o podpori Unije dejavnostim, ki potekajo pred pregledno konferenco pogodbenic Pogodbe o neširjenju jedrskega orožja (NPT) leta 2020
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 28(1) in 31(1) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 15. aprila 2019 sprejel Sklep (SZVP) 2019/615 (1), ki določa, da se v obdobju 18 mesecev od datuma sklenitve sporazuma o financiranju navedenega sklepa izvajajo dejavnosti iz člena 1 navedenega sklepa.

                     (2)

                     Urad Združenih narodov za razorožitev je zaprosil za podaljšanje obdobja izvajanja Sklepa (SZVP) 2019/615 do 16. aprila 2021. Podaljšanje je zaprosil zaradi pandemije COVID-19 in začasne ustavitve dejavnosti iz Sklepa (SZVP) 2019/615.

                     (3)

                     Dejavnosti iz člena 1 Sklepa (SZVP) 2019/615 je mogoče brez posledic za finančna sredstva nadaljevati do 16. aprila 2021.

                     (4)

                     Sklep (SZVP) 2019/615 bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Člen 5(2) Sklepa (SZVP) 2019/615 se nadomesti z naslednjim:

                        „2.

                        Ta sklep preneha veljati 24 mesecev po datumu sklenitve sporazuma o financiranju iz člena 3(3) ali šest mesecev po datumu sprejetja, če sporazum o financiranju v tem obdobju ni sklenjen.“

            Člen 2
            Ta sklep začne veljati na dan sprejetja.

            V Bruslju, 29. junija 2020

                  Za Svet

                  Predsednica

               A. METELKO-ZGOMBIĆ

            (1)  Sklep Sveta (SZVP) 2019/615 z dne 15. aprila 2019 o podpori Unije dejavnostim, ki potekajo pred pregledno konferenco pogodbenic Pogodbe o neširjenju jedrskega orožja (NPT) leta 2020 (UL L 105, 16.4.2019, str. 25).


title: Sklep (EU) 2020/1076 Evropskega parlamenta in Sveta 18. junija 2020 o uporabi Solidarnostnega sklada Evropske unije za pomoč Portugalski, Španiji, Italiji in Avstriji

text:
                  4.8.2020

                  SL

                  Uradni list Evropske unije

                  L 253/1

         SKLEP (EU) 2020/1076 EVROPSKEGA PARLAMENTA IN SVETA
         18. junija 2020
         o uporabi Solidarnostnega sklada Evropske unije za pomoč Portugalski, Španiji, Italiji in Avstriji
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (1) in zlasti člena 4(3) Uredbe,
         ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (2) in zlasti točke 11 Sporazuma,
         ob upoštevanju predloga Evropske komisije,
         ob upoštevanju naslednjega:

                     (1)

                     Namen Solidarnostnega sklada Evropske unije (v nadaljnjem besedilu: Sklad) je omogočiti Uniji, da se hitro, učinkovito in prožno odziva na izredne razmere in tako izkaže solidarnost s prebivalci regij, ki so jih prizadele naravne nesreče.

                     (2)

                     Sredstva sklada ne presegajo najvišjega letnega zneska 500 000 000 EUR (v cenah iz leta 2011), kot je določeno v členu 10 Uredbe Sveta (EU, Euratom) št. 1311/2013 (3).

                     (3)

                     Portugalska je 8. novembra 2019 vložila vlogo za uporabo sredstev Sklada po izrednih vremenskih dogodkih na Azorih.

                     (4)

                     Španija je 28. novembra 2019 vložila vlogo za uporabo sredstev Sklada po izredno močnem deževju, ki je povzročilo poplave v regijah Valencia, Murcia, Kastilja-Manča in Andaluzija.

                     (5)

                     Italija je 10. januarja 2020 vložila vlogo za uporabo sredstev Sklada po izrednih vremenskih dogodkih v 17 regijah jeseni 2019.

                     (6)

                     Avstrija je 29. januarja 2020 vložila vlogo za uporabo sredstev sklada po izrednih vremenskih dogodkih novembra 2019.

                     (7)

                     Vloge Portugalske, Španije, Italije in Avstrije izpolnjujejo pogoje za izplačilo finančnega prispevka iz Sklada, kot je določeno v členu 4 Uredbe (ES) št. 2012/2002.

                     (8)

                     Zato bi bilo treba uporabiti Sklad za zagotovitev finančnega prispevka Portugalski, Španiji, Italiji in Avstriji.

                     (9)

                     Da bi se lahko sredstva Sklada čim prej uporabila, bi bilo treba ta sklep uporabljati od datuma sprejetja –

               SPREJELA NASLEDNJI SKLEP:

            Člen 1
            V okviru splošnega proračuna Unije za proračunsko leto 2020 se iz Solidarnostnega sklada Evropske unije uporabijo naslednja sredstva v odobritvah za prevzem obveznosti in odobritvah plačil:

                        (a)

                        znesek v višini 8 212 697 EUR se zagotovi Portugalski;

                        (b)

                        znesek v višini 56 743 358 EUR se zagotovi Španiji;

                        (c)

                        znesek v višini 211 707 982 EUR se zagotovi Italiji;

                        (d)

                        znesek v višini 2 329 777 EUR se zagotovi Avstriji.

            Člen 2
            Ta sklep začne veljati na dan objave v Uradnem listu Evropske unije.
            Uporablja se od 18. junija 2020.

            V Bruslju, 18. junija 2020

                  Za Evropski parlament

                  Predsednik

               D. M. SASSOLI

                  Za Svet

                  Predsednica

               N. BRNJAC

            (1)  UL L 311, 14.11.2002, str. 3.

            (2)  UL C 373, 20.12.2013, str. 1.

            (3)  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).